Fit-30 ta' Ġunju 2020, il-Kunsill laħaq fehim komuni mal-Parlament Ewropew dwar il-kontinwazzjoni tal-appoġġ għall-bdiewa Ewropej taħt il-qafas legali attwali sa tmiem l-2022 meta ser tidħol fis-seħħ il-Politika Agrikola Komuni l-ġdida. It-test innegozjat ġie approvat mill-Kumitat Speċjali tal-Kunsill dwar l-Agrikoltura aktar tard fl-istess jum. L-estensjoni tar-regoli attwali għal sentejn oħra u sakemm tiġi maqbula u infurzata l-PAK il-ġdida, tagħti l-prevedibbiltà u ċ-ċertezza tant meħtieġa lill-bdiewa kollha madwar l-Ewropa matul il-kriżi tal-COVID-19. L-UE ser tkompli tiffinanzja programmi ta' żvilupp rurali u tagħti appoġġ lill-bdiewa Ewropej permezz ta' pagamenti diretti filwaqt li tiżgura transizzjoni bla xkiel għall-perjodu tal-PAK li jmiss. Marija Vučković, Ministru għall-Agrikoltura tal-Kroazja L-estensjoni ser tippermetti pagamenti mhux interrotti lill-bdiewa u benefiċjarji oħra. Barra minn hekk, matul dawn is-sentejn, l-istati membri ser ikollhom żmien biex iħejju l-pjanijiet strateġiċi tagħhom skont il-leġislazzjoni l-ġdida tal-PAK u biex jippjanaw għall-implimentazzjoni tagħhom wara l-approvazzjoni mill-Kummissjoni. L-adozzjoni finali tar-regolament tranżizzjonali hija mistennija sa tmiem l-2020 peress li hija marbuta mill-qrib mal-qafas finanzjarju pluriennali (QFP) li qed jiġi nnegozjat bħalissa. Kuntest Fid-dawl tas-sitwazzjoni attwali tad-diskussjonijiet ta' riforma tal-PAK fil-Parlament Ewropew u fil-Kunsill kif ukoll tan-negozjati li għaddejjin dwar il-QFP, deher ċar li l-proċedura leġislattiva mhux ser tiġi konkluża fil-ħin biex jiġu applikati r-regoli l-ġodda u l-Pjanijiet Strateġiċi tal-PAK mill-1 ta' Jannar 2021. Għalhekk kien meħtieġ pjan għal perijodu transitorju. F'Ottubru 2019, il-Kummissjoni Ewropea pproponiet estensjoni tal-qafas legali eżistenti tal-PAK. Il-Presidenza kisbet mandat parzjali għan-negozjati mal-Parlament Ewropew fis-6 ta' April 2020. Peress li l-Parlament Ewropew u l-Kunsill issa żviluppaw b'mod informali fehim komuni dwar il-perjodu ta' transizzjoni, il-kwistjonijiet relatati mal-QFP biss għadhom pendenti u bejn il-parentesi. Proposta tal-Kummissjoni Rapport ta' progress u konferma tal-fehim komuni Din ir-riżorsa bħalissa hi disponibbli biss bil-lingwa jew il-lingwi li ġejjin: